6. ΑΠΟΦΑΣΙΣ ΝΟΜΙΣΜΑΤΙΚΗΣ ΕΠΙΤΡΟΠΗΣ της 30 Οκτ./10 Νοεμ. 1967 (ΦΕΚ Α΄  197) Περί τροποποιήσεως της αποφάσεως της Ν.Ε. (συν. 1344/1/3.11.64) «περί ελέγχου πωλήσεων επί πιστώσει», σχετικώς με την πώλησιν επί πιστώσει δια μέρος της αξίας των, των καινουργών λεωφορείων Δημοσίας Χρήσεως των τιθεμένων το πρώτον εν κυκλοφορία. Σχετική απόφασις Υποεπιτροπής Πιστώσεων 1374/3/3.6.1966. (Απόσπασμα Πρακτικών της υπ’ αριθ. 1476/ 21.10.67 συνεδριάσεως της Νομισματικής Επιτροπής). Δι’ αποφάσεως της Ν.Ε. (συν. 1344/1/3.11.64) «περί ελέγχου πωλήσεων επί πιστώσει», καθωρίσθησαν, μεταξύ άλλων και οι όροι χρηματοδοτήσεως επί των λεωφορείων Δημοσίας Χρήσεως, ως ακολούθως: Α΄)Καινουργή Λεωφορεία Δ.Χ.-Εις αντικατάστασιν παλαιών. 1.Εντεταγμένα εις Αστικά ή Υπεραστικά Κ.Τ.Ε.Λ. Πρωτευούσης (μείζονος τύπου-υπεραστικά), εισπρακτέα τοις μετρητοίς προκαταβολή τουλάχιστον 25% της αξίας αυτών και διακανονισμός του υπολοίπου αυτής εντός 48 μηνών. 2.Εντεταγμένα εις Επαρχιακά Κ.Τ.Ε.Λ. (αστικά ή υπεραστικά), εισπρακτέα τοις μετρητοίς προκαταβολή τουλάχιστον 15% της αξίας αυτών και διακανονισμός του υπολοίπου αυτής δια μεν τα των επαρχιακών Κ.Τ.Ε.Λ. πλην του 8ου Αττικής εντός 96 μηνών, δια δε τα των λοιπών Κ.Τ.Ε.Λ. και 8ου Αττικής εντός 60 μηνών. Β΄)Καινουργή Λεωφορεία Δ.Χ.-Το πρώτον τιθέμενα εις κυκλοφορίαν. Ταύτα υπάγονται εις τας γενικάς διατάξεις περί ειδών διαρκείας, αξίας άνω των δραχ. 75.000, εφ’ ων εισπράττεται τοις μετρητοίς προκαταβολή τουλάχιστον 25% της αξίας, του υπολοίπου αυτής διακανονιζομένου εντός 30 μηνών (Ν.Ε. 1344/ 1/ 3.11.64-κεφ. 1-παρ.Β΄-ως διηυκρινίσθη δι’ αποφάσεως Υ.Π. 1374/3/3.6.66). Αι ανωτέρω διαφοροποιήσεις εθεσπίσθησαν προς τόνωσιν του ενδιαφέροντος και παροχήν μείζονος διευκολύνσεως, επί τω σκοπώ της αντικαταστάσεως των πεπαλαιωμένων λεωφορείων δια καινουργών τοιούτων. Ήδη, ενδιαφερόμεναι βιομηχανίαι, αναφέρουν μεταξύ άλλων ότι, συνεπληρώθη ήδη η αντικατάστασις των παλαιών λεωφορείων και ότι νέαι παραγγελίαι αντικαταστάσεως θ’ αρχίσουν να δίδωνται από του 1969 και εφεξής, η δε εφαρμογή των ως άνω διατάξεων των αφορωσών πωλήσεις καινουργών λεωφορείων το πρώτον όμως τιθεμένων εις κυκλοφορίαν, επέφερε μείωσιν των εργασιών των βιομηχανιών κατασκευής λεωφορείων και αιτούνται όπως, τροποποιουμένης της ως άνω αποφάσεως της Νομισματικής Επιτροπής, καθορισθή ότι αι ευνοϊκώτεραι διατάξεις αυτής αι αφορώσαι τον  τρόπον πληρωμής των λεωφορείων των αγοραζομένων εις αντικατάστασιν πεπαλαιωμένων, έχουν εφαρμογήν και επί των λεωφορείων, άτινα το πρώτον (και ουχί εις αντικατάστασιν) τίθενται εις κυκλοφορίαν. Η Νομισματική Επιτροπή, λαβούσα υπ’ όψιν τ’ ανωτέρω, κρίνασα δε το αίτημα ως πλήρως ητιολογημένον, απεφάσισεν όπως εγκρίνη την εξομοίωσιν, ως προς τον τρόπον πληρωμής της αξίας των λεωφορείων των τιθεμένων το πρώτον εις κυκλοφορίαν, προς τα τοιαύτα δι’ αντικατάστασιν πεπαλαιωμένων, εφαρμοζομένων ούτω των ευνοϊκωτέρων διατάξεων της αποφάσεως της Ν.Ε. (συνεδρ. 1344/1/3.11.64) και επί των καινουργών λεωφορείων, άτινα το πρώτον θα τίθενται εις κυκλοφορίαν, αναλόγως των γενικώς προβλεπομένων δια το Κ.Τ.Ε.Λ. εις ο θέλουν ενταχθή. Η παρούσα απόφασις δημοσιευομένη εις την Εφημερίδα της Κυβερνήσεως (τεύχος Α΄), συμφώνως προς τα Ν.Δ. 588/1948 «περί ελέγχου της πίστεως» και 3838/1958 «περί ελέγχου πωλήσεων επί πιστώσει», ισχύει μετά εικοσαήμερον από της δημοσιεύσεώς της. 